Okresná prokuratúra Zvolen 
Trhová 7, 960 19 Zvolen 1 	

Sp. zn. : 3 Pv 142/12/6611	Zvolen, 11.11.2013
EEČ : 2-51-184-2013

U Z N E S E N I E

Trestná vec:	obvinená XXXXX  
Prečin:	Zatajenie veci podľa § 236 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Zvolen
Podľa § 217 odsek 1 Trestného poriadku vyslovujem, že obvinená:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: XXXXX
sa v skúšobnej dobe, určenej uznesením prokurátora Okresnej prokuratúry XXXXX zo dňa 8.11.2013, spisová značka 3 Pv 142/12/6611, ktorým podľa § 216 odsek 1 Trestného poriadku podmienečne zastavil trestné stíhanie, osvedčila.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).

Uznesením prokurátora Okresnej prokuratúry XXXXX zo dňa 8.11.2013, spisová značka 3 Pv 142/12/6611, bola určená obvinenej skúšobná doba v trvaní 12 mesiacov.
Odôvodnenie:
	Uznesením poverenej príslušníčky OR PZ OPP OO PZ XXXXX sp.  zn.  ORP XXXXX zo dňa 05.03.2012 bolo podľa § 199 ods. 1 Tr.  poriadku začaté trestné stíhanie a súčasne podľa § 206 ods. 1 Tr. poriadku vznesené obvinenie XXXXX, nar. XXXXX XXXXX pre prečin zatajenia veci podľa §  236 ods. 1  Tr. zákona na tom skutkovom základe, že v presne nezistenom čase dňa 06.01.2012 si v priestoroch toaliet nachádzajúcich sa v podniku XXXXX, okres XXXXX prisvojila mobilný telefón zn. Sonny Ericsson Xperia Neo MT 15i Ret, IMEI XXXXX umiestnený v textilnom puzdre zn. Moon Dog, červenej farby v hodnote 314 €, ktorý našla voľne položený na umývadle, čím spôsobila XXXXX, nar. XXXXX, trvale bytom XXXXX, XXXXX škodu odcudzením vo výške 314 € a škodu poškodením vo výške 90 €. 
	Nakoľko sa obvinená v prípravnom konaní priznala k spáchaniu predmetného skutku, súhlasila s podmienečným zastavením trestného stíhania a splnila ďalšie zákonom ustanovené podmienky  bolo  uznesením prokurátorky tunajšej prokuratúry  číslo konania 3 Pv 142/12 - 94  zo dňa 18.09.2012  právoplatným dňa 28.09.2012  podmienečne zastavené trestné stíhanie obvinenej.  Obvinenej bola určená skúšobná doba v trvaní 12 mesiacov  a uložená povinnosť  v priebehu skúšobnej doby v zmysle uzavretej dohody uhradiť poškodenej škodu vo výške 90 €. 
	 Po uplynutí skúšobnej doby boli k osobe obvinenej vyžiadané správy z Obvodného úradu XXXXX, Odbor všeobencnej vnútornej správy, z Mestskej polície XXXXX, z Mestského úradu XXXXX a Okresného riaditeľstva PZ Obvodné oddelenie PZ XXXXX. Zo zabezpečených správ bolo zistené, že obvinená nebola v priebehu skúšobnej doby riešená pre priestupok a nebola súdne trestaná. 
	Poškodená XXXXX, nar. XXXXX, trvale bytom XXXXX XXXXX dňa 30.10.2013 písomne oznámila, že jej obvinená uhradila celú spôsobenú škodu vo výške 90 € v lehote do 31.12.2012 tak, ako to bolo dohodnuté. Svoje tvrdenie doložila fotokópiami poštových poukazov, z ktorých bolo zistené, že  dňa 03.10.2012 jej bola obvinenou zaslaná suma 20 €, dňa 17.10.2012 suma 20 €, dňa 19.11.2012 suma 20 € a dňa 18.12.2012 suma 30 €. 

	Podľa § 217 ods. 1 Tr. poriadku, ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

	Nakoľko obvinená v priebehu skúšobnej doby viedla riadny život, splnila povinnosť nahradiť spôsobenú škodu vo výške 90 € tak, ako sa dohodla s poškodenou v lehote do 31.12.2012  v pravidelných mesačných splátkach a nebola v priebehu skúšobnej doby postihnutá za protiprávne konanie napĺňajúce znaky priestupku, resp. trestného činu, je namieste vysloviť, že sa osvedčila, z ktorého dôvodu som rozhodla tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Zuzana Šimiaková
prokurátorka